L-Avukat Ġenerali falla fit-tentattiv tiegħu li tiġi revokata l-libertà proviżorja mogħtija lil Yorgen Fenech fi proċeduri ta' ħasil ta' flus, wara li l-Qorti Kriminali ddikjarat li d-deċiżjoni tal-maġistrat kienet 'raġunata' u bilanċjata. Dan kien riżultat ta' digriet mogħti l-Ġimgħa mill-Imħallef Giovanni Grixti wara rikors mill-Avukat Ġenerali li tressaq wara li l-Qorti tal-Maġistrati l-ġimgħa li għaddiet tat lil Fenech il-ħelsien mill-arrest fi proċeduri fejn bħalissa jinsab akkużat li allegatament ħasel fondi relatati mal-kumpanija Maltija tal-logħob Glimmer. Din id-deċiżjoni tgħodd biss fil-każ ta' ħasil ta' flus li qiegħed jiġi mixli bih iżda ma tgħoddx fir-rigward tal-akkużi li qed jiffaċċa fejn jinsab mixli li kien il-moħħ wara l-qtil tal-ġurnalista Daphne Caruana Galizia. Il-Maġistrat Donatella Frendo Dimech kienet osservat li s-somma allegatament involuta kienet "diskreta ħafna" u l-akkużi kienu limitati għal żmien speċifiku ħafna. Barra minn hekk, dik il-qorti kkonkludiet li l-prosekuzzjoni naqset milli "tiġġustifika biżżejjed" l-oġġezzjoni ewlenija tagħha għall-ħelsien mill-arrest, jiġifieri l-biża' li Fenech jaħrab minħabba l-kuntatti tiegħu barra l-pajjiż. Jumejn wara dik id-deċiżjoni fit-2 ta' Novembru l-AĠ ippreżenta rikors quddiem il-Qorti Kriminali biex talab revoka tal-libertà proviżorja u bbaża t-talba tiegħu fuq il-biża' li jaħrab, li ġej mir-rabtiet ta' Fenech barra minn Malta. Madankollu l-AĠ ma kienx ipproduċiet evidenza li turi li din il-biża' kienet "reali u attwali," sempliċement qed jirreferi għar-rabtiet ta' Fenech barra minn Malta, iddikjara l-Imħallef Grixti. Il-Qorti Kriminali kellha tiddetermina jekk il-liberta' proviżorja kinitx ingħatat "raġonevolment u legalment" mill-Qorti tal-Maġistrati u li ma kienx hemm żball proċedurali li jippreżenta ostaklu għall-ħelsien mill-arrest. F'dan il-każ, id-deċiżjoni tal-Qorti tal-Maġistrati kienet "raġunata" u konformi mal-kunċett ta' proporzjonalità, laħqet bilanċ billi jiġi żgurat id-dritt tas-soċjetà għal proċess ġust u dovut u d-drittijiet ugwalment fundamentali tal-akkużat taħt arrest preventiv. U dan meta wieħed iqis in-natura tal-akkużi u s-somma ta' flus allegatament maħsula, qalet il-Qorti, biex b'hekk ċaħdet it-talba tal-AG biex tiġi revokata l-pleġġ jew inkella jiġu imposti kundizzjonijiet aktar stretti. L-avukati Gianluca Caruana Curran, Charles Mercieca u Marion Camilleri assistew lill-akkużat. L-Avukati Cinzia Azzopardi Alamango u Marthese Grech dehru f'isem l-AĠ.